สปสช. ส่งมอบหุ่นยนต์สนามจาก มจธ.ให้ สบชย.ใช้ดูแลผู้ป่วยโควิดลดเสี่ยงบุคลากรทางการแพทย์
สำนักงานหลักประกันสุขภาพแห่งชาติ (สปสช.) มอบหุ่นยนต์ที่พัฒนาโดยสถาบันวิทยาการหุ่นยนต์ภาคสนาม มหาวิทยาลัยเทคโนโลยีพระจอมเกล้าธนบุรี (มจธ.) ภายใต้การสนับสนุนด้านเงินทุนจากบริษัท อาซาฮี-ไทย อัลลอย จำกัด ให้แก่สถาบันบำบัดรักษาและฟื้นฟูผู้ติดยาเสพติดแห่งชาติบรมราชชนนี (สบยช.) หรือสถาบันธัญญารักษ์ สำหรับนำไปใช้ในการดูแลผู้ป่วยโควิด-19 เพื่อลดความเสี่ยงในให้กับบุคลากรทางการแพทย์ในการปฏิบัติงานนายแพทย์สรายุทธ์ บุญชัยพานิชวัฒนา ผู้อำนวยการสถาบันบำบัดรักษาและฟื้นฟูผู้ติดยาเสพติดแห่งชาติบรมราชชนนี (สบยช.) กล่าวว่า ภารกิจเดิมของสถาบันคือ โรงพยาบาลฯที่ดูแลรักษาผู้มีปัญหายาเสพติด แต่ในเดือนมีนาคม .- เมษายนที่ผ่านมา มีการระบาดของโรคโควิด-19 ระลอกที่ 3 ทางสถาบันจึงได้เปิดหอผู้ป่วยเฉพาะกิจดูแลผู้ป่วยโควิด-19 จำนวน 33-34 เตียง กลุ่มเป้าหมายคือ ผู้ป่วยสีเหลืองที่ต้องได้รับออกซิเจนและการดูแลอย่างใกล้ชิด ปัจจุบันมีผู้ป่วย 30 ราย เป็นชาย 13 รายและหญิงอีก 17 ราย นอกจากนี้ยังได้จัดตั้งหอผู้ป่วยโควิด-19 ส่วนขยายอีกจำนวน 200 เตียง เน้นกลุ่มผู้ป่วยสีเขียว สีเหลืองที่มีอาการเล็กน้อย ปัจจุบันมีผู้ป่วย 142 ราย เป็นชาย 80 รายและหญิงอีก 62 ราย รวมจำนวนผู้ป่วยที่รับการรักษาตั้งแต่เริ่มดำเนินการจนถึงปัจจุบัน 1,054 ราย รักษาจนกลับบ้านได้แล้ว 818 รายนายแพทย์สรายุทธ์ กล่าวว่า ขณะนี้ได้รับมอบหุ่นยนต์มาแล้ว 1 ตัว และจะได้รับเพิ่มรวมเป็น 5 ตัว ซึ่งทางสถาบันฯ ยังได้รับพระมหากรุณาธิคุณจากสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี ซึ่งทรงพระราชทานนามแก่ชุดหุ่นยนต์ดังกล่าวว่า "มดบริรักษ์" โดยคำว่ามด มาจากชื่อของมหาวิทยาลัยเทคโนโลยีพระจอมเกล้าธนบุรี (มจธ.) ซึ่งเรียกกันทั่วไปว่าวิศวะบางมด ส่วนคำว่ารักษ์ก็หมายถึงสถาบันธัญญารักษ์นั่นเอง ซึ่งการนำหุ่นยนต์มาใช้จะช่วยให้เจ้าหน้าที่ลดการเข้าไปสัมผัสใกล้ชิดกับผู้ป่วยเพราะการเข้าไปหลายครั้งต่อวันก็มีความเสี่ยง การนำหุ่นยนต์มาใช้ สามารถนำอาหาร ยา สิ่งของให้กับคนไข้ได้ และข้อดีอีกข้อคือ หุ่นยนต์นี้มีระบบเว็บแคมทำให้เจ้าหน้าที่สามารถพูดคุยกับคนไข้เป็นรายบุคคลได้ ซึ่งปกติแล้วคนไข้จะต้องได้คุยกับแพทย์ พยาบาล เพื่อสอบถามและสังเกตอาการ แต่ก็อาจจะมีคนไข้บางรายที่เหนื่อยมากจนลุกไม่ไหว ก็สามารถนำหุ่นยนต์นี้ เดินไปที่เตียงเพื่อพูดคุยและสังเกตอาการได้ ด้านนายแพทย์จเด็จ ธรรมธัชอารี เลขาธิการ สปสช. กล่าวว่า หุ่นยนต์ที่ได้รับมอบจากมหาวิทยาลัยเทคโนโลยีพระจอมเกล้าธนบุรี (มจธ.) ภายใต้การสนับสนุนด้านเงินทุนจากบริษัท อาซาฮี-ไทย อัลลอย จำกัดมีจำนวน 10 ตัว ซึ่งนอกจากนำไปใช้ที่ สบยช. 5 ตัวแล้ว ส่วนที่เหลือทาง สปสช.จะเป็นคนกลางนำไปมอบให้แก่โรงพยาบาลสนามบุษราคัม